text: মানবজমিন ডেস্ক | ৩১ মে ২০২০, রবিবার, ১:৪৯
  পাকিস্তানের গোয়াদর বন্দর দিয়ে আফগানিস্তানের সঙ্গে বাণিজ্য শুরু হয়েছে। এর মধ্য দিয়ে ইতিহাসে প্রথমবারের মতো সমুদ্রপথে দু'দেশের মধ্যে বাণিজ্য শুরু হলো। পাকিস্তানের বাণিজ্য মন্ত্রণালয় জানিয়েছে, আফগানিস্তান-পাকিস্তান ট্রানজিট ট্রেড এগ্রিমেন্ট-২০১০ অনুযায়ী দুই পক্ষের মধ্যে ব্যবসায় বাণিজ্য শুরু হয়েছে। এ খবর দিয়েছে সাউথ এশিয়ান মনিটর। খবরে বলা হয়, আলোচিত এ পদক্ষেপ নিয়ে একাধিক টুইট করেন পাকিস্তানের প্রধানমন্ত্রী ইমরান খানের বাণিজ্য উপদেষ্টা আব্দুল রাজ্জাক দাউদ। এতে তিনি জানান, আফগানিস্তানের জন্য ১৬,০০০ টন ইউরিয়া ও সার বহনকারী জাহাজ গোয়াদরে এসে পৌঁছেছে। ফলে গোয়াদর বন্দর দিয়ে আফগানিস্তানের সাথে সমুদ্রপথে নতুন বাণিজ্যের সূচনা হলো। তিনি আরো জানিয়েছেন যে, এবারই প্রথমবারের মতো সারগুলো স্থানীয়ভাবে প্যাকিং করা হবে।
  এ কাজের জন্য শুধুমাত্র স্থানীয় শ্রমিকদেরকে কাজে নেয়ার জন্য নির্দেশনাও দেয়া হয়েছে। শ্রমিকদেরকে বলা হয়েছে, তারা সারগুলো প্যাকেটিং করা, সেগুলো ট্রাক থেকে লোড ও আনলোড করার কাজে সাহায্য করবে। সার ছাড়াও গোয়াদর বন্দর দিয়ে চিনি ও গম পরিবহনের অনুমতি আফগানিস্তানকে দেয়া হবে, এবং সম্পূর্ণ সিল করা ট্রাককেই কেবল প্রতিবেশী দেশে যেতে দেয়া হবে।